ADVANC ตั้งโต๊ะทำเทนเดอร์ฯ CSL หุ้นละ 7.80 บ. เริ่มพรุ่งนี้!
อย่าลืม! ADVANC ตั้งโต๊ะทำเทนเดอร์ฯ หุ้น CSL ที่ราคา 7.80 บ./หุ้น พรุ่งนี้-22 ม.ค. 2561 
14 ธ.ค. 2560

บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC เปิดเผยว่า บริษัท แอดวานซ์ ไวร์เลส เน็ทเวอร์ค จำกัด (AWN) ได้ยื่นการทำคำเสนอซื้อหลักทรัพย์ของ บริษัท ซีเอส ล็อกซอินโฟ จำกัด (มหาชน) หรือ CSL ระยะเวลาทำคำเสนอซื้อ วันที่ 15 ธ.ค. 2560 ถึงวันที่ 22 ม.ค. 2561 ราคาเสนอซื้อ  7.80 บาท/หุ้น
อนึ่งก่อนหน้านี้เมื่อวันที่ 13 ก.ย.60 ทาง ADVANC เปิดเผยผ่านระบบสารสนเทศตลาดหลักทรัพย์แห่งประเทศไทย (ตลท.) ว่า บริษัทได้มีหนังสือแสดงเจตจำนงแบบมีเงื่อนไขและไม่ผูกพัน (Non-binding Letters of Intent) ในการเสนอซื้อหุ้น CSL
โดยเป็นการซื้อหุ้นจากผู้ถือหุ้นใหญ่ของ CSL สองราย ได้แก่ บริษัท ไทยคม จำกัด (มหาชน) หรือ THCOM ซึ่งเป็นผู้ถือหุ้นใหญ่ของ CSL โดยถือผ่านบริษัท ดีทีวี เซอร์วิส จำกัด ซึ่งเป็นบริษัทย่อยจำนวนร้อยละ 42.07 และ Singapore Telecommunication Limited (SingTel) ผู้ถือหุ้นใหญ่ของ CSL จำนวนร้อยละ 14.14 รวมทั้ง 2 รายการคิดเป็นการเข้าซื้อหุ้น CSL รวมร้อยละ 56.21 โดยมีราคาเสนอซื้อเบื้องต้นที่ประมาณ 7.80 บาทต่อหุ้น
ทั้งนี้การเข้าถือหลักทรัพย์เกินร้อยละ 50 ของหุ้นที่จำหน่ายได้แล้วทั้งหมดของ CSL มีผลทำให้ ADVANC ต้องทำคำเสนอซื้อหลักทรัพย์ทั้งหมดของกิจการ หรือ เทนเดอร์ออฟเฟอร์ ตามประกาศของคณะกรรมการกำกับหลักทรัพย์และตลาดหลักทรัพย์ ซึ่งราคาทำคำเสนอซื้อคาดว่าจะไม่ต่ำกว่า 7.80 บาทต่อหุ้น
ขณะที่ล่าสุด ราคาหุ้น บริษัท ซีเอส ล็อกซ์อินโฟ จำกัด (มหาชน) หรือ CSL ปิดตลาดภาคเช้าวันนี้อยู่ที่ 7.75 บาท บวก 0.05 บาท หรือ 0.65% มูลค่าซื้อขาย 0.37 ล้านบาท
ส่วนราคาหุ้น บริษัท ไทยคม จำกัด (มหาชน) หรือ THCOM ปิดตลาดภาคเช้าวันนี้อยู่ที่ 12.60 บาท ลบ 0.10 บาท หรือ 0.79% มูลค่าซื้อขาย 4.63 ล้านบาท
ด้านราคาหุ้น บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ปิดตลาดภาคเช้าวันนี้อยู่ที่ 185.50 บาท ลบ 0.50 บาท หรือ 0.27% มูลค่าซื้อขาย 442.82 ล้านบาท